Diari Oficial de la Generalitat Valenciana


Sumari del DOGV 3560, del 13-08-1999 (1999/6942)

ACORD d'1 de juliol de 1999, de la Comissió Territorial d'Urbanisme de València, referit a la modificació núm. 5 de Pla General de Monserrat relativa a 6 punts.
----------------------------------------------------------------------------------------------------------------------------------------------------------------

### Dades del document

Número de DOGV
:   3560

Data del DOGV
:   13-08-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/6942


Data del document
:   01-07-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Montserrat
    * pla d'urbanisme

ACORD d'1 de juliol de 1999, de la Comissió Territorial d'Urbanisme de València, referit a la modificació núm. 5 de Pla General de Monserrat relativa a 6 punts. [1999/X6942]
  
Vist l'expedient remés per l'Ajuntament de Monserrat referit a la modificació núm. 5 del Pla General relativa a 6 punts, i de conformitat amb els següents:
  
Antecedents de fet
  
Primer
  
El projecte es va sotmetre a informació pública mitjançant acord del plenari de l'ajuntament, en la sessió del dia 28 de novembre de 1998. Després del pertinent període d'exposició pública, en el qual es van presentar 67 al·legacions, es va aprovar provisionalment pel mateix òrgan en data 7 d'abril de 1999.
  
Segon
  
El projecte consta de memòria justificativa, plans d'informació i plans d'ordenació (incloent-hi els plans refosos per a substituir els actualment vigents).
  
Tercer
  
La modificació conté 6 punts, el contingut dels quals s'analitza a continuació:
  
1. Modificació de les alineacions de la plaça de Cervantes
  
Consisteix en l'ajust de l'alineació oest de la plaça de Cervantes a l'edificació realment existent en l'actualitat. Suposa l'ampliació de l'ample de la plaça en 7 m, el que representa un increment de la superfície en 168 m2.
  
Es justifica per l'adaptació a les edificacions existents i en la millora de l'ordenació de l'espai públic.
  
2. Límits de l'espai lliure privat al carrer de l'Era Alta
  
Es tracta de reconèixer l'existència -amb anterioritat al Pla General- d'un habitatge en una parcel·la que el Pla va qualificar com a espai lliure privat. En conseqüència, s'elimina la qualificació d'espai lliure privat i es qualifica d'ús residencial com les parcel·les contigües. Com a compensació, es qualifica una nova superfície d'espai lliure privat de 82 m2 que compensa la superfície de 72 m2 que passa a ús residencial.
  
Es justifica que es tracta d'una edificació existent abans de l'aprovació del Pla General i que apareixia reflectida en la base cartogràfica del dit pla. Amb la nova zona d'espai lliure privat queda compensat l'increment d'aprofitament lucratiu que suposa la qualificació residencial de la parcel·la.
  
3. Modificació d'alineacions de la travessia de Monserrat
  
El projecte de travessia de la carretera VP-3067, elaborat per l'Àrea de Carreteres de la Diputació Provincial, suposa la modificació de determinades alineacions de les illes que recauen a la dita via. En conjunt es produeix un increment de la superfície viària en detriment de la superfície edificable de les illes.
  
4. Modificació d'alineacions a l'avinguda de Blasco Ibáñez
  
Consisteix en desplaçar 16 m cap a l'est el traçat d'un vial perpendicular a l'avinguda de Blasco Ibáñez. Es manté l'ample del carrer, per això no hi ha variacions en l'edificabilitat de la zona.
  
Es justifica per l'adaptació del viari a una edificació existent que ja va ser construïda adaptant-se al xamfrà previst.
  
5. Delimitació de la urbanització Mare de Déu de Montserrat
  
Consisteix en la modificació de la delimitació de la urbanització Mare de Déu de Montserrat, incloent-hi per un costat una parcel·la de 1.000 m2 que ja estava inclosa en el Pla Parcial original i excloent-ne, d'una altra banda, una franja de 260 m de longitud (5.200 m2 de superfície) pels elevats pendents del terreny que impedeixen la utilització urbana. Per tant, globalment es produeix una reducció de 4.200 m2 de sòl urbà residencial.
  
6. Art. 6.2.G. Condicions d'habitabilitat
  
Consisteix en eliminar l'apartat 2 de l'article 5.9.0.X. Condicions d'habitabilitat de les ordenances, que establia que la dimensió mínima dels patis interiors seria, en qualsevol cas, de 3x3 metres lineals. Ja que el primer apartat del citat article ja fa una remissió a les Normes d'Habitabilitat i Disseny d'Habitatges en l'àmbit de la Comunitat valenciana (HD-91), es justifica que no es pretén introduir condicions més exigents que les establertes en les mencionades normes.
  
Quart
  
En data 17 de maig de 1999 es va sol·licitar informe al Servei d'Explotació de Vies i Obres de la Diputació Provincial, que no s'ha rebut fins a la data.
  
Cinquè:
  
 Monserrat té Pla General aprovat definitivament per la Comissió Territorial d'Urbanisme en data 16 de febrer de 1994.
  
Sisè
  
La Comissió Informativa de la Comissió Territorial d'Urbanisme de València va emetre un informe respecte d'aquest expedient, en la sessió del dia 24 de juny de 1999, en aplicació de l'article 11.A) del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha estat correcta, conforme al que estableix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (a partir d'ara LRAU).
  
Segon
  
La documentació està completa, als efectes del compliment del que preceptua l'article 27 de la LRAU. Cal ressaltar que s'han presentat els plans del Pla General que resulten modificats, incorporant les correccions efectuades, com a documentació de refosa per a substituir l'actualment vigent, en compliment de l'exigit en l'últim paràgraf de l'article 28.2 de la LRAU.
  
Tercer
  
En totes les modificacions plantejades es demostra que no es produeixen increments d'aprofitaments lucratius, per això no resulta d'aplicació l'article 55.3 de la LRAU.
  
Quart
  
El representant de la Diputació Provincial en la Comissió Informativa manifesta que, en relació amb el punt 3 de la modificació i, en concret, l'apartat C que es refereix a la modificació de l'accés a la zona industrial nord, s'ha de mantenir el vial que hi ha en l'ordenació vigent entre la carretera i l'illa contigua edificable o, en tot cas, establir una tanca separadora entre la carretera i la mencionada illa.
  
Cinquè
  
Respecte del punt 4 de la modificació, relatiu a la delimitació de la urbanització Mare de Déu de Montserrat, i a la vista de les al·legacions presentades, es va efectuar una visita d'inspecció per tècnic del Servei Territorial d'Urbanisme de València per a comprovar sobre el terreny el contingut de la modificació proposada. Com a resultat d'aquesta inspecció, es formulen les consideracions següents:
  
1. La topografia de la zona presenta uns desnivells acusats que es mantenen de manera uniforme en tot el límit de la urbanització situat entre la zona verda al costat de la parcel·la 71/72 i la parcel·la 47/48.
  
2. No obstant l'anterior, en les parcel·les ja edificades sí que s'han utilitzat, amb caràcter general, els diferents nivells que componen la parcel·la, inclosos els trams finals de les dites parcel·les, que es troben a una cota molt més baixa que la rasant del carrer.
  
3. En alguna de les parcel·les afectades que té iniciades les obres en la fase de moviment de terres i replanteig, es comprova que s'ordena la parcel·la disposant diferents nivells a diferents altures, per a adaptar-se a la topografia del terreny.
  
Analitzant conjuntament la modificació proposada amb les al·legacions presentades i la visita d'inspecció efectuada, es conclou que la modificació no està suficientment justificada, per la qual cosa haurà de completar-se amb les qüestions següents:
  
a) Ha de realitzar-se una anàlisi més detallada de la topografia de la zona i reflectir la modificació proposada sobre la dita base topogràfica.
  
b) Han de reflectir-se les edificacions existents i els diferents usos als quals es destinen les parcel·les que ja es troben edificades.
  
c) Ha de justificar-se, en tot cas, que el tractament és similar per a totes aquelles parcel·les que tinguen semblants característiques topogràfiques.
  
d) Ha d'analitzar-se la repercussió que té la desclassificació de part d'algunes parcel·les respecte dels costos de la urbanització, així com l'edificabilitat de les parcel·les (tant a les ja construïdes, com a les pendents d'edificar).
  
e) Ha de concretar-se l'ús al qual quedaran destinades les restes de parcel·la que es desclassifiquen i establir mesures que impedesquen la vinculació d'aquestes porcions de terreny a les parcel·les que queden integrades en la urbanització.
  
Sisè
  
Excepte l'indicat en els dos apartats anteriors, les determinacions contingudes en la resta de punts de la modificació (punts 1, 2, 4 i 6) es consideren correctes des del punt de vista de les exigències de la política urbanística i territorial de la Generalitat, tal i com es recull en l'article 40 de la LRAU.
  
Setè:
  
 La Comissió Territorial d'Urbanisme, a proposta del sotssecretari d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de plans generals de municipis de menys de 50.000 habitants, de conformitat amb el que disposen els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana i l'article 10 del Decret 32/1998, de 31 de març, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
  
A la vista del que antecedeix, la Comissió Territorial d'Urbanisme de València, en sessió celebrada el dia 1 de juliol de 1999, acorda:
  
1r) Aprovar definitivament els punts 1, 2, 4 i 6 de la modificació.
  
2r) Supeditar l'aprovació definitiva del punt 3 relatiu a modificació d'alineacions de la travessia de Monserrat a que s'establesca una separació entre la carretera d'accés a la zona industrial nord i l'illa limítrof. Una vegada l'Ajuntament de Monserrat haja reparat aquests aspectes, en retrà compte al president d'aquesta comissió qui queda facultat a l'empara del Decret 137/1990 de 30 de juliol, del Consell de la Generalitat perquè ordene la publicació de l'acord d'aprovació definitiva en el butlletí oficial sense necessitat de nou acord d'aquesta comissió a la qual haurà d'informar posteriorment de l'actuat.
  
3r) Suspendre l'aprovació definitiva del punt 5 relatiu a la delimitació de la urbanització Mare de Déu de Montserrat, mentre s'aporte la documentació complementària assenyalada anteriorment.
  
Tots aquests relatius a la modificació núm. 5 del Pla General de Monserrat relativa a 6 punts.
  
Contra aquesta resolució, que no posa fi a la via administrativa, es podrà interposar recurs d'alçada davant el conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de recepció d'aquesta notificació.
  
Tot això, sense perjudici que puga exercir qualsevol altre recurs que estime oportú.
  
València, 1 de juliol de 1999.- El secretari de la Comissió Territorial d'Urbanisme: José Manuel Palau Navarro.